Tallinn Fashion Week äratab moehuvi ka nendes, keda riietumine muidu külmaks jätab. Mood on kunstiliik, mida kõige lihtsam mõista – kõige lähemal kandja nahale ja hingele. See nädalalõpp pakub moesõpradele rikkalikku gurmee-elamust, ühel moelaval astub üles Eesti parimate moeloojate paraad.
Moenädala avalöök kolmapäeval oli võimas ja ideerikas, Kuldnõelaga pärjati Kristina Viirpalu ja Hõbenõelaga Mare Kelpman. Sellega pole säravaimad etteasted aga kaugeltki veel lõppenud! Reedel meelitab terve moenädala kõige paljastavam pesuetendus BonBon Lingerie show kohale need, kes juhinduvad moe põnevuse skaalal põhimõttest – mida vähem, seda rohkem. Moemaailmas pole liigse tagasihoidlikkusega nagunii palju peale hakata.